Document ID: 32013R0487

KOMISIJOS REGLAMENTAS (ES) Nr. 487/2013
2013 m. gegužės 8 d.
kuriuo iš dalies keičiamas Europos Parlamento ir Tarybos reglamentas (EB) Nr. 1272/2008 dėl cheminių medžiagų ir mišinių klasifikavimo, ženklinimo ir pakavimo, siekiant jį priderinti prie technikos ir mokslo pažangos
(Tekstas svarbus EEE)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2008 m. gruodžio 16 d. Europos Parlamento ir Tarybos reglamentą (EB) Nr. 1272/2008 dėl cheminių medžiagų ir mišinių klasifikavimo, ženklinimo ir pakavimo, iš dalies keičiantį ir panaikinantį direktyvas 67/548/EEB bei 1999/45/EB ir iš dalies keičiantį Reglamentą (EB) Nr. 1907/2006 (1), ypač į jo 53 straipsnį,
kadangi:
(1)
Reglamentu (EB) Nr. 1272/2008 suderinamos Sąjungos cheminių medžiagų, mišinių ir tam tikrų konkrečių gaminių klasifikavimo ir ženklinimo nuostatos bei kriterijai;
(2)
tame reglamente atsižvelgiama į Jungtinių Tautų (toliau - JT) visuotinai suderintą cheminių medžiagų klasifikavimo ir ženklinimo sistemą (toliau - GHS);
(3)
JT reguliariai persvarsto GHS klasifikavimo kriterijus ir ženklinimo taisykles. Ketvirtasis pataisytas GHS leidimas parengtas pagal 2010 m. gruodžio mėn. Jungtinių Tautų pavojingų krovinių vežimo ir pasaulinės suderintos cheminių medžiagų klasifikavimo ir ženklinimo sistemos ekspertų komiteto priimtus pakeitimus. Jame yra pakeitimų, susijusių su, inter alia, naujomis chemiškai nestabilių dujų ir nedegiųjų aerozolių kategorijomis ir tolesniu atsargumo frazių racionalizavimu. Todėl Reglamento (EB) Nr. 1272/2008 priedų technines nuostatas ir kriterijus būtina suderinti su ketvirtuoju peržiūrėtu GHS leidimu;
(4)
vadovaudamosi GHS valdžios institucijos gali priimti cheminių medžiagų arba mišinių, klasifikuojamų kaip ėsdinantys metalus, bet neėsdinantys odos ir (arba) akių, nukrypti leidžiančias nuostatas. Pagal šią sistemą taip pat leidžiama etiketėje nenurodyti tam tikrų ženklinimo elementų, jei cheminės medžiagos arba mišinio kiekis neviršija tam tikros ribos. Siekiant įgyvendinti šias priemones Sąjungos lygmeniu turėtų būti įtraukiamos nuostatos;
(5)
taip pat reikėtų iš dalies pakeisti įvairias nuostatas prieduose ir tam tikrus techninius kriterijus, kad ūkio subjektai ir vykdymo priežiūros institucijos galėtų lengviau įgyvendinti tas nuostatas ir laikytis minėtų kriterijų, o teisinis tekstas būtų nuoseklesnis ir aiškesnis;
(6)
kad cheminių medžiagų tiekėjai galėtų prisitaikyti prie šiuo reglamentu nustatytų naujų klasifikavimo, ženklinimo ir pakavimo nuostatų, reikėtų nurodyti pereinamąjį laikotarpį, o šio reglamento taikymą reikėtų atidėti. Tokiu būdu šiame reglamente nustatytas nuostatas galima būtų taikyti savanoriškai prieš pasibaigiant pereinamajam laikotarpiui;
(7)
šiame reglamente nustatytos priemonės atitinka Europos Parlamento ir Tarybos reglamento (EB) Nr. 1907/2006 133 straipsniu (2) įkurto komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 1272/2008 iš dalies keičiamas taip:
1)
14 straipsnio 2 dalies c punktas išbraukiamas;
2)
23 straipsnis papildomas šiuo f punktu:
„f)
cheminės medžiagos arba mišiniai, klasifikuojami kaip ėsdinantys metalus, bet neėsdinantys odos ir (arba) akių.“;
3)
I priedas iš dalies keičiamas pagal šio reglamento I priedą;
4)
II priedas iš dalies keičiamas pagal šio reglamento II priedą;
5)
III priedas iš dalies keičiamas pagal šio reglamento III priedą;
6)
IV priedas iš dalies keičiamas pagal šio reglamento IV priedą;
7)
V priedas iš dalies keičiamas pagal šio reglamento V priedą;
8)
VI priedas iš dalies keičiamas pagal šio reglamento VI priedą;
9)
VII priedas iš dalies keičiamas pagal šio reglamento VII priedą.
2 straipsnis
1. Nukrypstant nuo 3 straipsnio antros pastraipos, cheminės medžiagos ir mišiniai gali būti atitinkamai iki 2014 m. gruodžio 1 d. ir 2015 m. birželio 1 d. klasifikuojami, ženklinami ir pakuojami laikantis Reglamento (EB) Nr. 1272/2008, iš dalies pakeisto šiuo reglamentu, nuostatų.
2. Nukrypstant nuo 3 straipsnio antros pastraipos, cheminių medžiagų, suklasifikuotų, paženklintų ir supakuotų laikantis Reglamento (EB) Nr. 1272/2008 nuostatų ir patiektų rinkai iki 2014 m. gruodžio 1 d., laikantis šio reglamento nuostatų iki 2016 m. gruodžio 1 d. nereikalaujama iš naujo paženklinti ir iš naujo supakuoti.
3. Nukrypstant nuo 3 straipsnio antros pastraipos, mišinių, suklasifikuotų, paženklintų ir supakuotų laikantis Europos Parlamento ir Tarybos direktyvos 1999/45/EB (3) arba Reglamento (EB) Nr. 1272/2008 nuostatų ir patiektų rinkai iki 2015 m. birželio 1 d., laikantis šio reglamento nuostatų iki 2017 m. birželio 1 d. nereikalaujama iš naujo paženklinti ir iš naujo supakuoti.
3 straipsnis
Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
Cheminėms medžiagoms jis taikomas nuo 2014 m. gruodžio 1 d., mišiniams - nuo 2015 m. birželio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje 2013 m. gegužės 8 d.

Labels: 1
20
7
3
12